রাজ্যে শান্তিপূর্ণ নির্বাচনের দাবি নিয়ে মুখ্য নির্বাচন কমিশনার নসীম জৈদীর দ্বারস্থ হলেন বিশিষ্টজনেরা। পরবর্তী পর্যায়গুলিতে ভোটগ্রহণ যেন অবাধ এবং সুষ্ঠু হয়, তা নিশ্চিত করার দাবি জানিয়েছেন তাঁরা। একইসঙ্গে তাঁরা উপ নির্বাচন কমিশনার সন্দীপ সাক্সেনাকে রাজ্যের ভোটপ্রক্রিয়া থেকে সরিয়ে দেওয়া এবং রাজ্যের মুখ্য নির্বাচনী আধিকারিক (সিইও) সুনীলকুমার গুপ্তের অপসারণও চেয়েছেন। বৃহস্পতিবার পাশাপাশি প্রদেশ কংগ্রেস সভাপতি অধীর চৌধুরীও নির্বাচন সদনে চিঠি দিয়ে সুনীল এবং সন্দীপের অপসারণ চেয়েছেন। প্রসঙ্গত, নির্বাচন সদনের তরফে সন্দীপকেই এ রাজ্যে ভোট পরিচালনার দায়িত্ব দেওয়া হয়েছে। 

এদিন ‘সেভ ডেমোক্র্যাসি’ সংগঠনের পক্ষ থেকে জৈদীর সঙ্গে দেখা করেন অশোক গঙ্গোপাধ্যায়, সমীর আইচ, চন্দন সেন, বোলান গঙ্গোপাধ্যায় এবং মীরাতুন নাহার। প্রতিনিধিদলে ছিলেন কবি শঙ্খ ঘোষ এবং মানবাধিকার কর্মী সুজাত ভদ্রও। ভোটগ্রহণের সময় রাজ্যে ‘সন্ত্রাসের পরিবেশ’ নিয়ে উদ্বেগ প্রকাশ করে প্রয়োজনীয় ব্যবস্থা নেওয়ার আর্জি জানিয়ে তাঁরা একটি দাবি সনদ পেশ করেন কমিশনের ফুল বেঞ্চের কাছে। দুই আধিকারিকের অপসারণ ছা়ড়াও তৃণমূলের বীরভূম জেলার সভাপতি অনুব্রত মণ্ডলের গ্রেফতারি, কেন্দ্রীয় বাহিনীর গতিবিধি বাড়ানো, পুলিশের কাছে জমে থাকা নির্বাচনী হিংসা সংক্রান্ত এফআইআর কার্যকর করা, সিন্ডিকেটের মালিক ও সহযোগীদের গ্রেফতার এবং বেআইনি অস্ত্র উদ্ধারের মতো দাবিও তাঁরা জানিয়েছেন। 

অবসরপ্রাপ্ত বিচারপতি অশোক গঙ্গোপাধ্যায় সংবাদমাধ্যমকে বলেন, ‘‘দ্বিতীয় পর্যায়ের ভোটগ্রহণের দিন নারায়ণগড়ে যেভাবে বিরোধী দলনেতাকে ঘিরে বিক্ষোভ হয়েছে তা অনভিপ্রেত। রাজ্যের মুখ্য নির্বাচনী আধিকারিক নরম প্রকৃতির মানুষ। তিনি কড়া পদক্ষেপ করতে পারছেন না। আমরা তাঁর অপসারণ চেয়েছি।’’ শঙ্খবাবু ‘এবেলা’কে বলেন, ‘‘যে-রাজ্যে শাসকদলের নেতা প্রকাশ্যেই বলতে পারেন বিরোধী দলের ভোটদাতাদের ভোটকেন্দ্রে আসতেই দেবেন না, কিংবা সিন্ডিকেটের উপরেই নির্ভর করে আছে গোটা সরকার— সে রাজ্য সর্বনাশের শেষ কিনারায় এসে দাঁড়িয়েছে।’’ 
এদিন প্রতিনিধিদলের সঙ্গে সৌমিত্র চট্টোপাধ্যায় এবং অপর্ণা সেনের যাওয়ার কথা থাকলেও তাঁরা অনুপস্থিত ছিলেন। প্রতিনিধি দলের এক সদস্য বলেন, ‘‘ব্যক্তিগত কারণে ওঁরা আসতে পারেননি। তবে আমাদের দাবিগুলির সঙ্গে ওঁরা সহমত।’’ 
বিশিষ্টদের দাবি সম্পর্কে জানতে চাওয়া হলে জৈদী বলেন, ‘‘নাগরিক সমাজের প্রতিনিধিরা আমাদের কিছু বিষয় জানিয়েছেন। আমরা সেগুলি খতিয়ে দেখছি।’’ 
পশ্চিমবঙ্গে ‘নৈরাজ্যের পরিবেশ’ নিয়ে বহুদিন ধরেই অভিযোগ জানিয়ে আসছেন বিশিষ্টদের একাংশ। তবে সিইও’র অপসারণ চেয়ে নাগরিক সমাজের প্রতিনিধিদের এর আগে মুখ্য নির্বাচন কমিশনারের কাছে দরবার করতে দেখা যায়নি। সেই অর্থে এদিনের ঘটনা নজিরবিহীন।